“Adolat” partiyasi Jahongir Ortiqxo‘jayevning tarqagan audiosiga munosabat bildirdi

“Adolat” sotsial-demokratik partiyasi Toshkent shahar hokimi Jahongir Ortiqxo‘jayevning ijtimoiy tarmoqlarda tarqagan jurnalistlarni haqoratlagan va tahdid qilgan audiosi inson huquqlari va uning sha’ni, qadr-qimmati, daxlsiz huquqlarining buzilishi deb hisoblashini ma’lum qildi.

Partiyaning bayonotida keyingi uch yilda O‘zbekistonda inson huquqlarini ta’minlash, ommaviy axborot vositalari, jurnalist va blogerlarga e’tibor o‘zgargani, mamlakatda so‘z erkinligi qo‘llab-quvvatlanayotgani, sohaning chinakam “to‘rtinchi hokimiyat” darajasiga ko‘tarilishiga erishilayotgani haqida to‘xtalib, OAVni rag‘batlantirish davlat siyosati darajasiga ko‘tarilganda ayrim rahbarlarning, xususan, ijro hokimiyati mutasaddilarining ushbu kasb vakillariga nisbatan bunday munosabati kishini jiddiy o‘ylantirishini ma’lum qilgan.
 Jahongir Ortiqxo‘jayev jurnalistlarni yo‘q qilish bilan tahdid qildi (audio)
“Nega ba’zi mansabdorlar o‘z faoliyatida OAVga suyanishning o‘rniga bepisandlik bilan yondashmoqda? Nima sababdan avvalgi ba’zi mutasaddilarning “hurmacha” qiliqlaridan poytaxt hokimi Jahongir Ortiqxo‘jayev to‘g‘ri saboq chiqarmadi? Hokimning og‘zidan yangragan so‘zlar nafaqat jurnalist yoki bloger, balki eshitgan har bir quloq uchun og‘ir botadi. Inson huquqlari ustuvor jamiyatda bu holatni qanday hazm qilish mumkin?
Ushbu holatga Prezident Administratsiyasi huzuridagi Axborot va ommaviy kommunikatsiyalar agentligi hamda O‘zbekiston Jurnalistlari ijodiy uyushmasi tomonidan himoyaviy chora kutib qolamiz.
Shuningdek, jurnalist va blogerlarni mamlakatimizda olib borilayotgan islohotlar ijrosini ta’minlanishidagi hissasini hamda jamiyatimizda adolatni o‘rnatishdagi faolligini e’tirof etgan holda, huquqni muhofaza qiluvchi organlar tomonidan Toshkent shahar hokimi Jahongir Ortiqxo‘jayevga nisbatan qonunda belgilangan tartibda qat’iy chora ko‘rilishini so‘raymiz”, – deyiladi bayonotda.